Gandia acollirà per primera vegada una Jura de bandera civil
01 juliol 2025

## Gandia acollirà per primera vegada una Jura de bandera civil01 juliol 2025Última actualització: 01 juliol 2025

![](../gestion/img/856d5a6d405a1025d988a767feb2a84c89e5d7d1ee3bb0c0bb933839211c5ec8.jpg)  
  

La regidora de Seguretat Ciutadana de l’Ajuntament de Gandia, Lydia Morant, acompanyada pel tinent coronel de la Guàrdia Civil, **Francisco** **Javier Ucar**, i per subtinent, **Toni Moreno**, ha anunciat aquest matí que Gandia acollirà, per primera vegada, un acte de Jura de bandera per a personal civil. Segons ha indicat la regidora, es tracta d'un fet extraordinari, ja que a la província de València tan sols es duen a terme dos actes d'aquesta envergadura a l'any.

L'acte es realitzarà el 15 de novembre a les 11 del matí en l'aparcament del port. Per a això, la Comandància Militar de València i Castelló ja ha autoritzat l'Ajuntament de Gandia la realització d'aquest acte.

Cal destacar que des de l'any 2013 se celebren en diversos municipis de la província de València Jures de Bandera per a civils. «_Totes elles han servit per a mantindre, fomentar i reforçar llaços d'unió i entesa entre les Forces Armades i la ciutadania. Per això, per a Gandia serà un privilegi i un honor fer d’amfitrions d’aquest acte que, a més, serà tot un reclam perquè nombrosos ciutadans de la Comunitat Valenciana ens visiten en un període fora de la temporada alta_”, ha indicat Morant.

Per la seua banda, Ucar ha manifestat que este acte “és dels més importants que podem organitzar des de la comandància militar».

Totes les persones interessades a inscriure's, poden informar-se a través de la Delegació de Defensa en la Comunitat Valenciana; la Comandància Militar de València i Castelló o en el propi Ajuntament de Gandia.

Les inscripcions poden fer-se en línia amb certificat electrònic a través de l’enllaç al qual dirigeix el codi QR del cartell, en el següent enllaç web: https://www.defensa.gob.es//defensa\_yo/juras-bandera/listado/2025/20251115-jura-bandera-gandia-valencia-et.html

Els únics requisits són ser espanyol, tindre més de 18 anys i no haver jurat bandera en els últims 25 anys.